
Sopronnémeti Község Önkormányzat Képviselő-testülete

Sopronnémeti, Petőfi u. 22.


Tel./Fax.: 96/285-394



3-10/2012.

Jegyzőkönyv

Készült Sopronnémeti Község Önkormányzat Képviselő-testületének 2012. október 10-én 1630 órai kezdettel az önkormányzat tanácskozó termében tartott nyilvános üléséről.
Jelen vannak:

· Bognár Sándor polgármester

· Szabóné Németh Mária alpolgármester
· Erdős Ferenc
· Vargáné Bella Éva képviselő

Farád-Sopronnémeti Körjegyzőség részéről:
Pálfi Zoltánné körjegyző 

A lakosság köréből nem jelent meg senki.

Bognár Sándor polgármester köszönti a testületi ülésen megjelenteket, megállapítja, hogy az ötből négy képviselő jelen van, a testületi ülés határozatképes. Jegyzőkönyv- hitelesítőnek felkéri Szabóné Németh Mária és Erdős Ferenc képviselőket.

Ezután javaslatot tesz az ülés napirendjére.

Napirend:

1.) Tájékoztató a lejárt határidejű határozatok végrehajtásáról

Előadó: Bognár Sándor polgármester

2.) Beszámoló az előző ülés óta eltelt fontosabb eseményekről

Előadó: Bognár Sándor polgármester

3.) Sopronnémeti Község Önkormányzat 3/2012.(II.16.) költségvetési rendeletének módosítása

Előadó: Bognár Sándor polgármester

4.) Nyilatkozat elfogadása a Bursa Hungarica Felsőoktatási Ösztöndíjpályázat 2013. évi fordulójához 

Előadó: Bognár Sándor polgármester

Zárt ülésen:

5.) Szociális bérlakásra beérkezett pályázatok elbírálása

Előadó: Bognár Sándor polgármester

A képviselő-testület a napirendet egyhangúlag elfogadja.

Napirend tárgyalása:
1.) Tájékoztató a lejárt határidejű határozatok végrehajtásáról
Bognár Sándor polgármester: A Hunyadi utca járdafelújításának illetve karbantartásának kapcsán kaptam a testülettől felhatalmazást a 109/2012.(IX.5.) határozatban, hogy az azonos műszaki tartalom mellett kedvezőbb ajánlatot nyújtó vállalkozóval kössek szerződést a munkálatok elvégzésére. Ennek megfelelően a KovácsBau Kft-vel kötöttem meg a szerződést. A munkálatok ellenőrzésére egy műszaki ellenőrt is szerződtettem, már többször volt kinn a helyszínen. Október 20-a a befejezési határidő, addigra előreláthatólag végeznek a munkával.
A képviselő-testület 4 igen szavazattal, ellenszavazat és tartózkodás nélkül meghozza alábbi határozatát:

Sopronnémeti Község Önkormányzat Képviselő-testületének 112/2012.(X.10.) határozata
A képviselő-testület a lejárt határidejű határozatok végrehajtásáról szóló tájékoztatót elfogadja.

Felelős: Bognár Sándor polgármester

Határidő: azonnal
2.) Beszámoló az előző ülés óta eltelt fontosabb eseményekről
Bognár Sándor polgármester:

· A mai napon érkezett meg a Győr-Moson-Sopron Megyei Kormányhivataltól a törvényességi felügyeleti eljárás lezárásáról szóló értesítés. Ez, mint tudjuk a szociális tűzifára érkezett törvényességi felhívásra és az arra tett intézkedéseket jelenti. 

· A férfi közcélú munkásunk szerződését október 2. napjával felbontottam, mert két napon keresztül nem jelent meg a munkahelyén. Előtte többször volt már szabadságon, beszéltem vele minden alkalommal, nem látom, hogy megváltozna a viselkedése.

· A múlt ülésen kaptunk tájékoztatót energiacsökkentésre vonatkozóan. Közben lehetett jelentkezni a „Bioenergia Startmunka” programra. A Munkaügyi Központ küldte ki a kérelmet. Nem elgázosítóra, hanem fa-aprítékos kazánra lehetett beadni a pályázatot. 2 fő közcélú munkás bére is támogatható a pályázaton belül. A csornai kistérségből 10 település felelt meg a feltételeknek. Négy falu: Rábatamási, Jobaháza, Rábaszentandrás és Sopronnémeti együtt adta be a pályázatot aprítógép beszerzésére. A rendszer kiépítésére mindegyik falu külön-külön pályázott.

· A „D” jelű szociális bérlakásból kiköltöztek, október 1-jén átadták a kulcsokat. Egy meszelést, ajtófestést és egy ablaknak a cseréjét itt végre kell hajtani.

· Október 20-án tartjuk a kerékpáros találkozót

· November 16-án kerül sor várhatóan az idősek napjára.

Pálfi Zoltánné körjegyző a beszámolót kiegészíti a járások kialakításával kapcsolatos intézkedésekről. Elmondja, hogy a körjegyzőségről két üres álláshelyet adott át a járási hivatalnak. Ehhez biztosítani kellett két számítógépet monitorral, két asztalt és két széket. A farádi önkormányzat vagyonából kerültek ki ezek a leltári tárgyak, mert a körjegyzőségnek ilyen vagyona nincs. Az önkormányzatnak október 17-ig kell dönteni az átadott létszámról és a vele, illetve az átadott feladatokkal arányos technikai eszközökről.  A székhely szerinti polgármesternek várhatóan az október 24-26-a közötti napokban kell megkötni az erre vonatkozó szerződést a kormányhivatallal.

A képviselő-testület a beszámolót egyhangúlag tudomásul veszi.

3.) Sopronnémeti Község Önkormányzat 3/2012.(II.16.) költségvetési rendeletének módosítása
Bognár Sándor polgármester: Az írásos anyagot minden képviselő megkapta, a módosításra a szociális tűzifa beszedett önrészének visszafizetése miatt kerül sor.

Kérem, aki a rendelet módosítását elfogadja, kézfeltartással jelezze.

Sopronnémeti Község Önkormányzat Képviselő-testülete 3 igen szavazattal, 1 nem ellenében, tartózkodás nélkül megalkotja 15/2012.(X.11.) önkormányzati rendeletét az Önkormányzat 3/2012.(II.16.) önkormányzati rendeletének módosításáról.

4.) Nyilatkozat elfogadása a Bursa Hungarica Felsőoktatási Ösztöndíjpályázat 2013. évi fordulójához 

Bognár Sándor polgármester: Eddig minden évben csatlakoztunk ehhez az ösztöndíjpályázathoz. Javaslom, hogy a 2013. évi fordulóhoz is csatlakozzunk.

A képviselő-testület 4 igen szavazattal, ellenszavazat és tartózkodás nélkül meghozza következő határozatát:

Sopronnémeti Község Önkormányzat Képviselő-testületének 113/2012.(X.10.) határozata

Sopronnémeti Község Önkormányzata csatlakozik a Bursa Hungarica Felsőoktatási Önkormányzati Ösztöndíjpályázat 2013. évi fordulójához, az Általános Szerződési feltételeket elfogadja, és kötelezettséget vállal arra, hogy a pályázatok kiírása, elbírálása és folyósítása során maradéktalanul az Általános Szerződési Feltételekben foglaltaknak megfelelően jár el.

A képviselő-testület felhatalmazza a polgármestert, hogy a csatlakozási nyilatkozatot írja alá.

Felelős: Bognár Sándor polgármester

Határidő: 2012. október 26., illetve folyamatos

Miután több tárgy nincs, hozzászólás nem érkezik, Bognár Sándor polgármester zárt ülést rendel el.

kmf.

körjegyző

Szabóné Németh Mária


Erdős Ferenc

jegyzőkönyv-hitelesítő

